Fraunhofer-Institut für Gießerei-, Composite- und Verarbeitungstechnik

S **Fraunhofer-Inschtitut fir Gießerei-, Composite- un Verarbaitigstächnik** (dt. *Fraunhofer-Institut für Gießerei-, Composite- und Verarbeitungstechnik*, chuurz IGCV) isch e Inschtitut vu dr Fraunhofer-Gsellschaft zur Feerderig vu dr aagwändet Foorschig. Dr Hauptsitz vum Inschtitut isch z Augschburg. Anderi Standoort sin z Garching bi Minche un z Taufkirchen im Landkrais Minche.

S Inschitut het e Schwäärpunkt in dr Beraich Gießerei-, Composite- un Verarbaitigstächnik, vor allem in effiziäntem Engineering, vernetzter Produkzioon un Multimateriaalleesige.

## Gschiicht
S Fraunhofer IGCV git s syter anne 2016. D Yyriichtig het si entwicklet us dr Brojäktgruppe Funkzioonsintegrierte Lyychtböu FIL vum Fraunhofer-Inschtitut fir Cheemischi Tächnology ICT, dr Brojäktgruppe Ressourceneffiziänti mechatroonischi Verarbaitigsmaschiine RMV vum Fraunhofer-Inschtitut fir Wäärchzyygmaschiine un Umfoormtächnik IWU un dr Aarbetsgruppe Gießereiwääse vum Leerstuel fir Umfoormtächnik un Gießereiwääse (utg) vu dr Tächnische Uniwersiteet Minche. Grindet wooren isch d Yyriichtig vum Klaus Drechsler, em Wolfram Volk un em Gunther Reinhart. D Yyriichtig het aafangs rund 100 Mitarbaiter*ne gha. Am 1. Jänner 2020 isch d Yyriichtig in e Inschtitut umgwandlet woore. Feerderer sin d Fraunhofer-Gsellschaft, di Tächnische Uniwersiteet Minche un s Bairisch Wiirtschaftsminischterium.

## Foorschig un Entwicklig
S Fraunhofer IGCV macht Foorschig im Beraich vu dr Feertigungsbrozäss un Materiaalwisseschafte, vu dr Maschiine- un Brozässchette un vu dr Fabrik- un Unternäämesnetzwäärch. Doderby schafft mer iber d Gränze vu dr Fachdispzipliine.

## Kooperazioone
S Fraunhofer IGCV isch Mitgliid vu dääne Fraunhofer-intäärne Verbind un Allianze:

* Fraunhofer-Verbund Produkzioon
* Fraunhofer-Allianz Generaativi Feertigung
* Fraunhofer-Allianz Lyychtböu
* Fraunhofer-Allianz Rainigungstächnik
* Fraunhofer-Allianz Simulazioon
* Fraunhofer-Allianz autoMOBILproduktion

Derzue het s Kooperazioone mit dääne HGoochschuele:

* Tächnischi Uniwersiteet Minche
* Uniwersiteet Augschburg
* Hoochschuel Augschburg
* Hoochschuel Minche
* Fachhoochschuel Wels Eeschtryych
* Ain-Shams-Uniwersiteet Kairo

Alli Inschtitutslaiter vum Fraunhofer IGCV hän au Leerstiel an dr Tächnische Uniwersiteet Minche.

## Infrastruktur
S Fraunhofer IGCV het drei Standoort. Am Hauptsitz z Augschburg sin d Laitig, d Verwaltig un d Wisseschaftsberaich Composites un Verarbaitigstächnik. Z Garching bi Minche isch dr Wisseschaftsberaich Gießereitächnik un dr Standoort Ludwig Bölkow Campus z Taufkirchen isch spezialisiert uf dr Wisseschaftsberaich Effiziänti Faaserverbundböuwyys un Feertigungstächnologie fir Luftfaartaawändige.

An dr drei Standoort schaffe insgsamt 168 feschaagstellti Lyt, 65 % sin Wisseschaftler*ne. Unterstitzt wird di wisseschaftli Aarbet dur 149 wisseschaftligi Hilfschreft.. 

Gschäftsfierende Laiter vum Fraunhofer IGCV isch syt em Juuli 2022 dr Wolfram Volk. Dail vum Laitigsteam sin au dr Klaus Drechsler un dr Rüdiger Daub.

## Weblink
* Websyte vum Fraunhofer-Inschtitut fir Gießerei-, Composite- un Verarbaitigstächnik (IGCV)
*Jooresbriicht 2018
*Jooresbriicht 2019-2020
*Jooresbriicht 2021-2022

## Fueßnote